Diari Oficial de la Generalitat Valenciana


Sumari del DOGV 9512, del 16-01-2023 (2023/326)

RESOLUCIÓ d'11 de gener de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per a joves entre el 16 de gener i el 31 de juliol de 2023 dels serveis de transport públic en el TRAM de Castelló i la xarxa del TRAM d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9512

Data del DOGV
:   16-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/326


Data del document
:   11-01-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * política de transports
    * ajuda pública
    * preu del transport

RESOLUCIÓ d'11 de gener de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per a joves entre el 16 de gener i el 31 de juliol de 2023 dels serveis de transport públic en el TRAM de Castelló i la xarxa del TRAM d'Alacant. [2023/326]  
L'Estatut d'Autonomia de la Comunitat Valenciana aprovat mitjançant la Llei orgànica 5/1982, d'1 de juliol, (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
D'altra banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració fixar tarifes màximes aplicades als títols de transport propis dels operadors de serveis públics de la seua competència.  
  
Las tarifes dels títols de transport es van establir en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'ús dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant. Per al TRAM de Castelló, en l'article 13 es preveu com a títol propi de la Generalitat el denominat «títol d'acords» que es pot dirigir a col·lectius específics. Així mateix, per al TRAM d'Alacant, en l'article 10 es preveu com a títol propi d'FGV el títol «24 hores», vàlid per a totes les combinacions zonals, i en l'article 11 es contempla la possibilitat d'establir reduccions de la tarifa per a col·lectius específics orientada a promoure el transport públic.  
  
Mitjançant la Resolució, de 28 d'octubre de 2022, de la consellera de Política Territorial, Obres Públiques i Mobilitat, relativa a la gratuïtat dels serveis públics de transport de viatgers del TRAM de Castelló i la xarxa del TRAM d'Alacant per als joves, es va establir la gratuïtat amb efectes des del 9 d'octubre de 2022 fins al 15 de gener de 2023 per a menors de trenta-un anys, en el moment de la seua sol·licitud, en el TRAM d'Alacant, adequant les condicions del títol «24 hores», i en el TRAM de Castelló, adequant les condicions del «títol d'acords».  
  
Les circumstàncies que van motivar posar en marxa la mesura continuen vigents. Això justifica que, a fi de seguir coadjuvant a fer front a situacions de vulnerabilitat social i econòmica, així com seguir fomentant l'ús del transport públic en un context de preus alts de l'energia i dels combustibles, s'estenga la gratuïtat o reducció total temporal de la tarifa aplicada a menors de trenta-un anys fins al 31 de juliol de 2023.  
  
Per això, en virtut del que disposa l'article 28 ll) de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i vistes les propostes de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana referent a la xarxa del TRAM d'Alacant, resolc:  
  
  
Primer. Gratuïtat temporal de les tarifes per a joves en el TRAM de Castelló  
1. Establir temporalment un títol d'acord en el TRAM de Castelló gratuït per a menors de trenta-un anys, en el moment de sol·licitar-lo, des del 16 de gener fins al 31 de juliol de 2023, tots dos inclosos.  
  
2. El títol serà personal i intransferible i es podrà utilitzar exclusivament en els serveis del TRAM de Castelló.  
Qui haja adquirit el títol abans d'entrar en vigor la present resolució pot continuar utilitzant-lo durant la vigència de la resolució.  
  
3. Qui tinga interés a obtindre el títol ha de presentar el DNI, el NIE o el passaport en vigor a fi d'acreditar que compleix el requisit d'edat. Qui tinga menys de catorze anys i no tinga DNI pot acreditar complir el requisit d'edat mitjançant el llibre de família, i ha de presentar addicionalment la targeta sanitària SIP.  
  
El títol es podrà obtindre en l'oficina d'atenció al client del TRAM de Castelló, situada al carrer de Carcaixent, 1, baix, de Castelló de la Plana.  
Els terminis per a obtindre el títol es comunicaran i informaran per xarxes socials i web.  
  
Segon. Reducció temporal total per a menors de trenta-un anys en el TRAM d'Alacant  
1. L'aplicació per a menors de trenta-un anys, en el moment de sol·licitar-lo, d'una reducció temporal total de la tarifa del títol propi d'FGV «24 hores» del TRAM d'Alacant, des del 16 de gener fins al 31 de juliol de 2023, tots dos inclosos. Així mateix, es modifiquen temporalment les condicions d'ús del dit títol «24 hores» i se n'estableix la vigència fins al 31 de juliol de 2023, inclòs, amb independència de la data d'adquisició.  
2. El títol serà personal i intransferible i es podrà fer servir exclusivament en els serveis del TRAM d'Alacant en trajectes de qualsevol combinació zonal.  
Qui haja adquirit el títol abans d'entrar en vigor la present resolució pot continuar utilitzant-lo durant la vigència de la resolució.  
  
3. Qui vulga obtindre el títol ha de presentar el DNI, el NIE o el passaport en vigor a fi d'acreditar que compleix el requisit d'edat. Qui tinga menys de catorze anys i no tinga DNI pot acreditar que compleix el requisit d'edat mitjançant el llibre de família, i ha de presentar addicionalment la targeta sanitària SIP.  
Els terminis, llocs i procediments per a obtindre el títol es comunicaran i informaran per xarxes socials i via web.  
  
Tercer. Habilitació  
1. Es faculta la titular de la Direcció General d'Obres Públiques, Transport i Mobilitat Sostenible per a dur a terme les accions que facen falta per a aplicar i executar la present resolució en el TRAM de Castelló i, en particular, per a impulsar la tramitació de l'acord amb l'operador.  
2. Es faculta la titular de la Direcció Gerència de Ferrocarrils de la Generalitat Valenciana per a dur a terme les accions que facen falta per a aplicar i executar la present resolució en la xarxa del TRAM d'Alacant.  
  
  
Quart. Efectes  
La present resolució serà efectiva des del dia que es firma.  
  
Contra la present resolució, que posa fi a la via administrativa, es pot, potestativament, interposar recurs de reposició en el termini d'un mes comptador des que es publica en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de publicar-se en el Diari Oficial de la Generalitat Valenciana. Tot això d'acord amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 11 de gener de 2023.- La consellera de Política Territorial, Obres Públiques i Mobilitat: Rebeca Torró Soler.